Basoobtireni dxej ni niuꞌnu neṉ barcw te chonnu Italia.
Dxejc bateedreni Pabl näjza sgaii bejṉ nani niäuza lo capitán ni laa Julio.
Rnibee Julio te gayuu soldaad,
najcreni te cuaa ni laa Augusto.
Näjza te dadeꞌ ni laa Aristarco guzaj,
siäädni guedx Tesalónica xten Macedonia.
Biuꞌnu neṉ barcw roꞌ guedx Cesarea.
Barcwga siääd guedx Adramitio.
Biriitinu,
najc xhigab teednu nez reguejdx nani yuꞌ roꞌ nisdoo lo reyuj xten Asia.
Che bara yääl guläjz barcw roꞌ guedx Sidón.
Huenduxh gujc Julio con Pabl,
basaanni bihuii Pabl rexamigwni ni yuꞌ guejdxga te bahuiireni Pabl,
badeedreni xhi rquiinni.
Che säsac barcw lo nisdoo,
bideednu stelaad Chipre,
yuj ni treꞌ lo nisdoo,
saꞌcsi sääb te beduxh,
niꞌc nagaꞌ Chipre xladbäjgwnu,
te guxiiru rdaꞌ bej loonu.
Che sonnu neṉ barcw,
bideednu xnisdoo reguedx Cilicia näjza xnisdoo reguedx Panfilia,
te bidzuṉnu roꞌ guedx Mira xten Licia.
Roꞌc bidxäjl capitán xten resoldaad stee barcw ni siääd guedx Alejandría.
Agojl chää barcwga Italia.
Bateedtini guiraanu lo barcwga.
Balti dxej chäigaj sonnu lo nisdoo.
Trabajwduxh bidzuṉnu lo nisdoo roꞌ guedx Gnido,
saꞌcsi entis cabiꞌ beduxh nez cadro sonnu.
Niꞌc trabajwduxh bideednu xladbäjgw yuj Creta ni treꞌ lo nisdoo xladbeenu.
Gudejdnu guedx Salmón.
Dxejcti chäiduxh sonnu neṉ barcw lo nisdoo nez cuäꞌ yu Creta;
siꞌctis gujc bidzuṉnu te lajt roꞌ nisdoo ni laa Buenos Puertos cadro guxii sääb bej.
Gajxh roꞌc treꞌ guedx Lasea.
Agujc balti dxej cayaclaanu,
luxh agudejdza dxej ni rucuaꞌn rexpejṉ Israel,
guxii riäädx chaa ijz.
Rebäire di bejṉ chää neṉ barcw saꞌcsi yuduxh riesgw lo nisdoo,
niꞌc balijdx Pabl rebejṉ,
räjpni lojreni:
―Rexamigwä,
runxgaä bis guejbtu,
palga chonnu neṉ barcw chanuunu xnejznu,
sajc te liädxduxh.
Sinitloj cargw,
sibijxh barcw,
luxh siloꞌ xhidajl bejṉ,
―räjpni.
Niluxh di capitán xten resoldaad niu xtidx Pabl.
Biuruni xtidx nani rusaj barcw näjza xtidx baxhuaan xten barcw.
Luxh saꞌcsi lajtga dini gajc huen tedreni rebäii naḻduxh,
bejnreni xhigab hueenru guiriinu roꞌc te chonnu guedx Fenice ni treꞌza lo yu Creta,
saꞌcsi di bej guibiduxh roꞌc.
Hueenru roꞌc guilääznu ted rebäinajḻ,
rajpreni.
Niꞌc che gusloj cabiꞌ te bebäz nez lad sur,
naareni pet xhet najcdi guiriinu lo nisdoo con barcw.
Dxejc basḻaareni barcw,
sontinu roꞌ nisdoo gajxh cuäꞌ Creta.
Niluxh di niaclaa gusloj te nisguipeduxh birii nez redajn xten Creta.
Gunaaz bejga barcw,
diru gacdi gusajrenini.
Basaꞌntireni sanä bejga barcw cadrotis rlajzni.
Siädgobiuj barcw te canuu.
Che bidzuṉnu stelaad te yujeꞌ ni treꞌ lo nisdoo ni laa Clauda,
guxiiru cabiꞌ beduxhga.
Dxejcli bejnreni gaan guläsreni canuu neṉ barcw.
Che basäḻnu canuu neṉ barcw,
cuaꞌreni gaii duro te baliibreni barcwro,
bateedreni gaii duu xqueꞌ barcw te naꞌc guibiḻni.
Cadxejbreni te di chachuꞌ barcw lo yujxh ni laa Sirte ni yuꞌ neṉ nisdoo.
Niꞌc guläjtreni ladro ni rniaaz bej te rusajni barcw,
gudixhreni lajdga neṉ barcw.
Sanäti beduxhga barcw cadrotis rlajzni.
Che bara yääl caguscuäꞌ beduxh barcw lo nisdoo.
Sas basäḻreni cheꞌn cargw lo nisdoo te bicharu barcw.
Ni riojṉ dxej,
lagajc laareni basäḻreni lo nisdoo guiraa xtrast barcw.
Che agujc balti dxej niäu lo gubijdx,
diza rebaleꞌ nieṉ xhaguibaa saꞌcsi laḻtis cayajb nisguipeduxhga,
biennu xhigab guiraanu sejtnu.
Xchero rut rlajzdi gau.
Dxejc gusuj Pabl galäii rebejṉ räjpni lojreni:
―Rexamigwä,
paru nucuadiajg guejbtu xtidxä,
naꞌc niriitu xyuj Creta,
di liäädxre niajc,
dizanu nidejd trabajwduxhre.
Niluxh coḻcuecdxi lastootu.
Niclatej bejṉ ni siääd lo barcw di guet.
Barcwtis sinitloj.
Nacä te xpejṉ Dios,
runä xhitis ni rnibeeni gunä.
Nayääl biädsuj te xangl Dios cuäꞌä,
najni loä:
“Naꞌc guidxejblu Pabl.
Nanabpac chäälu lo ṟeii César.
¡Bahuilaa!
Abasalajz Dioslu reni siädnälu;
nicla tej reni yuꞌ neṉ barcwre di guet”,
najni loä.
Niꞌcni caniä lo guejbtu,
naꞌc guidxejbtu.
Narä rililazä xtidx Dios.
Rililazä sisiojb xtidx Dios siꞌc ni naj xangl Dios loä.
Niluxh yuꞌ cadro chalaj barcw lo yujxh neṉ nisdoo gajxh lo te yujeꞌ ni treꞌ neṉ nisdoo ―räjp Pabl.
Siꞌcti tiop xman balaṉaa beduxhga barcw nezre,
nezrec lo nisdoo ni laa Adria.
Pet garol yääl ni bejn reniguii ni ruzaj barcw xhigab abidzujṉ barcw gajxh lo yuj,
niꞌc bastejbreni te guiib lo duu xhajn nisdoo,
te barexhreni roꞌc,
dxejc gucbeereni najc nisdoo jiät siꞌcti gaḻbitzubixhoꞌp metr.
Che guzaj barcw stelabäzeꞌ,
bastebsacreni guiib con duu xajn nisdoo,
dxejc gucbeereni roꞌc najc nisdoo jiät siꞌcti gaḻbigajdz metr.
Dxejc bidxejbreni te di chalaj barcw yejc reguij.
Bacuaatireni tajp guibro siꞌc guench ni naliib te cadeṉ te ruꞌreni neṉ yujxh te ruscuääzreni barcw,
te jiaꞌnni tejsi lajt.
Dxejc rlajzreni malaii jianijga lo guedxliuj.
Dxejcti gulät remos canuu lo nisdoo cayujnsireni siꞌcni chastejbreni stee guench guiib lo nisdoo,
niluxh rlajzreni guxuṉreni guidon la sajc guidzujṉreni roꞌ nisdoo.
Dxejcti räjp Pabl lo capitán näjza lo resoldaad:
―Palga di redee jiaꞌn neṉ barcw,
di gacdi gusḻaatu xcäḻnabajṉtu ―räjpni.
Dxejcti batiugyaꞌ resoldaad duu ni naaz canuu te bitejbni lo nisdoo,
sanäti nisdoo canuuga.
Che gusloj cayanij,
gunibee Pabl,
räjpni lojreni:
―Nadxej rajc tiop xman gajdtu gues,
gajdzatu gau.
N̲aj coḻtajw te gac guixoobtu lo nisdoo.
Naꞌc guntu xhigab guettu,
nicla tej xquidxejctu di nitloj.
Che gulujx gunii Pabl siꞌc,
cuaꞌni yätxtiil,
badeedni xquixtios lo Dios nez loj guiraareni.
Dxejc gulaꞌnini,
gusloj cayajwnini.
Dxejc bibaa-lajzreni,
näjza laareni gusloj cayajwreni.
Nuunu najcnu tiop gayuu gayoṉbitzubixhoꞌp bejṉ ni yuꞌ neṉ barcwga.
Che agujc gudajwreni,
basäḻreni triuu lo nisdoo te bicharu barcw.
Che bianisac,
direni niembee yujga,
niluxh bahuiireni cadro rdzujṉ te gueubäz roꞌ nisdoo cadro yuꞌ xhiroob yujxh roꞌ nisdooga.
Rlajzreni nusiuꞌreni barcw roꞌc.
Dxejcti basḻaareni guidap guench guiib ni naaz barcw,
biaꞌnreni guideb cadeṉ neṉ nisdoo,
baxheczareni yajg ni ruzaj barcw,
guläszareni ladro nez delant barcw te balaṉaa bej barcw.
Badzuréreni barcw sääreni nez roꞌ nisdoo.
Sas biuꞌreni te lajt cadro rdxagsaꞌ tiop cuaa nis.
Roꞌc huilaj yejc barcw neṉ yujxh neṉ nisdoo,
digacdiru guiniibni.
Dxejcti gusloj cabijḻ dejtz barcw saꞌcsi sanuutis caguijn nisdoo detz barcw.
Dxejcti rlajz resoldaad nuguꞌt repres te di guixoobreni lo nis guxuṉreni.
Niluxh di rlajz capitán xten resoldaad guet Pabl,
niꞌc dini nusaan nuguꞌt resoldaad repres.
Gunibee capitán ganiddoo renani rajc rxoob lo nis guitiäjs lo nisdoo te guidzujṉreni lo yujxh.
Dxejcti birinajl rebejṉ ni digacdi guixoob lo nis,
naazreni barajd o te laꞌ yajg ni gulaꞌ detz barcw.
Siꞌc gujc bidzujṉ guiragajc rebejṉ lo yujxh roꞌ nisdoo.
Nadaanreni bidzujṉreni lo yujxhga.
Che bidzujṉnu lo yuj ni treꞌ lo nisdoo,
biembeenu yujga najc ni laa Malta.
Gucnäj rebejṉ roꞌc nuure,
guleꞌcreni guiboo bahuiireni nuure saꞌcsi cayacnaḻduxh,
cayajbza nisguij.
Caꞌ Pabl te dääz yajg,
saleꞌcnini lo guiboo,
chela biriyäḻ te bäḻ nialajz neṉ yajgga.
Saa gudauyaꞌni ṉaa Pabl.
Che bahuii rebeṉ Malta li najl bäḻ nialajzga cayauyaꞌ ṉaa Pabl,
gusloj cayäjbreni lo saꞌreni:
―Pet ruguꞌtni bejṉ niꞌc mase bejnni gaan lo nisdoo siguijxni xtojḻni,
sejtni ṉaj.
Gubijb Pabl ṉaani dxejcti bitejb bäḻga lo guiboo.
Xhet gujcdi ṉaa Pabl.
Dxejc rebeṉ roꞌc cabäjz fiireni la sisiäguij ṉaa Pabl o laa sejtni.
Xchero bidxelojreni.
Che bahuiireni xhet gujcdini,
gusloj bejnreni steꞌca xhigab,
räjpreni lo saꞌreni:
―Pet dios najcni.
Gajxh roꞌc nagaꞌ xyuj te dadeꞌ ni laa Publio ni najc xcubernadoor Malta.
Biojiaꞌnnu rolijzni choṉ dxej.
Huenduxh gujc dadeꞌga,
baniidxni guiraa ni biquiinnu.
Nagaꞌ xtad Publio cayacxhuuni,
yuꞌni xliaa,
cayajczani yobrejn.
Huihuii Pablni.
Guredx-gunab Pabl lo Dios,
dxejc batzuub Pabl ṉaani yejcni,
basiacgajcnini.
Che gucbee rebeṉguejdxga abasiajcni beṉ racxhuuga,
bidzuṉnäjreni beṉ racxhuu lo Pabl,
basiajc Pabl guiraareni.
Niꞌc banidx-xliaareni xhidalduxh xhicos,
luxh che biriinu roꞌc,
baniidxreni guiralii recos ni biquiinnu neṉ barcw.